
A V I Z

asupra propunerii legislative  privind înfiinţarea, organizarea şi  funcţionarea Autorităţii Naţionale pentru Produse Aromatice şi de Sinteză


În conformitate cu prevederile art.95 din Regulamentul Camerei Deputaţilor, republicat, cu  modificările şi completările  ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind înfiinţarea, organizarea şi  funcţionarea Autorităţii Naţionale pentru Produse Aromatice şi de Sinteză, transmisă cu adresa nr. Pl-x 472 din  27 iunie 2011, înregistrată sub nr.31/725 din 29 iunie 2011. 

Conform dispoziţiilor art.75 alin.(1) din Constituţia României, republicată şi ale art. art.92 alin. (9) pct.1 din Regulamentul Camerei Deputaţilor, republicat, cu  modificările şi completările  ulterioare, Camera Deputaţilor este  Cameră  decizională. 

Senatul, în calitate de primă Cameră sesizată, a respins propunerea legislativă  în şedinţa din  22 iunie 2011.

             
În temeiul prevederilor art. 61 din Regulamentul Camerei Deputaţilor, republicat, cu modificările ulterioare, Comisia a dezbătut iniţiativa legislativă susmenţionată, în şedinţa din 4 iulie 2011.



Membrii Comisiei au examinat iniţiativa legislativă supusă avizării, expunerea de motive şi avizul favorabil al Consiliului Legislativ nr. 371 din 28 martie 2011.



Propunerea legislativă are ca obiect de reglementare înfiinţarea, organizarea şi funcţionarea Autorităţii Naţionale pentru Produse Aromatice şi de Sinteză (ANPAS), ca instituţie publică, subordonată Ministerului Sănătăţii, cu atribuţii în gestionarea producţiei, importului, distribuţiei şi utilizării produselor aromatice sau de sinteză.
Guvernul, prin punctul de  vedere transmis cu adresa nr.1030 din 3 mai 2011,  nu susţine adoptarea  acestei  iniţiative legislative.

În urma dezbaterilor, cu unanimitate de  voturi, s-a hotărât avizarea  negativă  a propunerii legislative, potrivit prevederile art. 15 din Legea nr. 500/2002 privind finanţele publice, cu modificările şi completările ulterioare.


În raport cu obiectul şi conţinutul său, propunerea legislativă face parte din categoria legilor ordinare.

